**KONJUGACIJA**

**1.** Sistem glagolskih oblika razlikuje lične (finitne) glagolske oblike (u kojima se odnos prema licima određuje predikativnošću) i nelične (imenske, infinitne) glagolske oblike (u kojima se predikativnošću odnos prema licima ne određuje). Lični glagolski oblici se konjugiraju, dok se nelični glagolski oblici dekliniraju ili su nepromjenljivi.

U okviru ličnih glagolskih oblika razlikuju se: glagolska vremena (prezent, aorist, imperfekat, perfekat, pluskvamperfekat, futur, futur egzaktni), glagolski načini (imperativ i potencijal) i glagolska stanja ili rodovi (aktiv – radno stanje i pasiv – trpno stanje).

Među neličnim (infinitnim, imenskim) glagolskim oblicima, razlikuju se sljedeći pojedninačni oblici: infinitiv, supin, particip prezenta aktiva, particip prezenta pasiva, particip preterita aktiva, particip preterita pasiva, particip perfekta. Dok su infinitiv i supin nepromjenljivi, participi se dekliniraju.

**2.** Prema načinu građenja, glagolski oblici se dijele na proste i složene. Prosti glagolski oblici su oni koji nastaju dodavanjem različitih nastavaka na glagolsku osnovu (sastoje se od jednog glagola). Složeni glagolski oblici su oni koji predstavljaju konstrukcije sastavljene od imenskog oblika glagola koji se mijenja i odgovarajućeg oblika pomoćnog glagola (sastoje se od dva ili više glagolskih oblika).

U proste glagolske oblike spadaju: prezent, aorist, imperfekat, imperativ, infinitiv, supin, particip prezenta aktiva, particip prezenta pasiva, particip preterita aktiva, particip preterita pasiva i particip perfekta. U složene glagolske oblike se ubrajaju: perfekat, pluskvamperfekat, futur, futur egzaktni i potencijal.

Prosti glagolski oblici se grade od dvije glagolske osnove – od prezentske i infinitivne. Od prezentske osnove se grade: prezent, particip prezenta aktivni, particip prezenta pasivni i imperativ, a od infinitivne osnove: infinitiv, supin, aorist, particip preterita aktivni, particip preterita pasivni i particip perfekta. Što se tiče imperfekta, ovaj glagolski oblik ili gradi svoju posebnu osnovu, ili se vezuje za infinitivnu osnovu, a ima i primjera približavanja prezentskoj osnovi.

Prezentska osnova može biti dvojaka – tematska i atematska. Tematska prezentska osnova je izvedena od korijena naročitim osnovinskim nastavcima (što je slučaj kod većine glagola), dok je atematska bez osnovinskog nastavka, dakle, jednaka sa korijenom (što je slučaj samo kod nekoliko glagola). Prema različitom osnovinskom (tematskom) sufiksu, odnosno njegovom odsustvu, prezentske osnove se klasifikuju u pet grupa, i to u: četiri tematske i petu ili atematsku vrstu prezentske osnove:

I vrsta – tematski sufiks -*e/o-*

II vrsta – tematski sufiks -*ne/no-*

III vrsta – tematski sufiks -*je/jo-*

IV vrsta – tematski sufiks -*i-*

V vrsta – atematska.

Kada je riječ o vrstama infinitive osnove, ona, takođe, može biti jednaka sa korijenom (korijenska) ili pak izvedena posebnim tematskim nastavcima. Otuda se može razlikovati šest vrsta infinitivne osnove:

I vrsta – jednaka s korijenom (bez tematskog sufiksa)

II vrsta – izvedena sufiksom -*nǫ-*

III vrsta – izvedena sufiksom -*ě-*

IV vrsta – izvedena sufiksom -*i-*

V vrsta – izvedena sufiksom -*a-*

VI vrsta – izvedena sufiksom -*ova-*

**3.** U konjugacijskom sistemu našeg jezika tokom razvitka došlo je do krupnijih promjena. Glagolska vremena su se sačuvala, kao i imperativ i potencijal, dok se supin izgubio. Nekadašnje participe crnogorski jezik nije sačuvao kao posebne morfološko-sintaksičke kategorije − particip prezenta pasivni je iščezao iz jezika, a ostali participi su prešli u odgovarajuće glagolske priloge i pridjeve i to: particip prezenta aktivni u glagolski prilog sadašnji, particip preterita aktivni u glagolski prilog prošli, particip perfekta u radni glagolski pridjev, a particip preterita pasivni u trpni glagolski pridjev.